
KISKŐRÖS VÁROS POLGÁRMESTERE
ELŐTERJESZTÉS

(a képviselő-testület 2013. március 28-i rendkívüli ülésére)

TÁRGY:
Társulás megalakítása üzletrészvásárlásának előkészítésére a Homokhátsági Hulladék-gazdálkodási Kft-beN
Kiskőrös Város Önkormányzata 81 településsel egyetemben tagja, a térségben a hulladékgazdálkodási feladatok ellátásához szükséges infrastruktúra korábbi években történt kiépítését is megvalósító Homokhátsági Regionális Szilárdhulladék Kezelési Konzorciumnak, valamint a változó jogszabályi környezethez igazodó fejlesztéseket megvalósító Homokhátsági Regionális Hulladékgazdálkodási Önkormányzati Társulásnak. A kiskunhalasi gyűjtőkörzet 17 településén a közszolgáltatási feladatokat a Homokhátsági Regionális Hulladékgazdálkodási Vagyonkezelő és Közszolgáltató Zrt., mint vagyonkezelő által kiírt közbeszerzési eljáráson nyertes ZP Homokhátság Konzorcium tagjaként a Homokhátsági Hulladékgazdálkodási Kft. látja el. 

A hulladékról szóló 2012. évi CLXXXV törvény (továbbiakban: Ht.) a hulladékgazdálkodási közszolgáltatás ellátását 2013. július 1-i határnaptól a Ht. 62. § (2) bekezdésében nevesített, a környezetvédelmi hatóság által kiadott hulladékgazdálkodási közszolgáltatási engedély megszerzéséhez köti. A Ht. 81. § (1) bekezdése úgy rendelkezik, hogy a hulladékgazdálkodási engedély megszerzésének feltétele, hogy a szolgáltató az állam, a települési önkormányzat vagy a települési önkormányzatok társulásának többségi tulajdonában álljon, amely így a szavazatok többségével tulajdoni hányada alapján közvetlenül vagy közvetve rendelkezik, és a társaság tulajdonosaként jogosult arra, hogy a vezető tisztségviselők és a felügyelő bizottság tagjai többségét megválassza vagy visszahívja. 

Ezen előírásnak való megfelelés érdekében, a szolgáltató általi megkeresést követően, 2013. március 13-án Kiskunhalason a gyűjtőkörzet önkormányzatainak képviselőivel történt egyeztetésen megfogalmazódott az igény, hogy a megfelelő érdekérvényesítés és piac biztosítása mellett célszerű egy önkormányzati társulás létrehozása, amely a többségi tulajdonrész (51%) megvételére ajánlatot ad a szolgáltató felé. 

A társulás létrehozására és a tulajdonszerzésre több hatályos jogszabály (Ht., Nemzeti vagyonról szóló 2011. évi CXCVI. törvény, Magyarország helyi önkormányzatairól szóló 2011. évi CLXXXIX. törvény, stb.) vonatkozik. 

Első lépésként valamennyi érintett önkormányzat nyilatkozata szükséges, hogy rész kíván-e venni a társulás megalakításában, illetve, hogy az üzletrészvásárlásnak lakosságszám arányos részét biztosítja-e? 

E nyilatkozatok alapján indítható a társulás alapításának előkészítése, illetve kalkulálható az egyes önkormányzatokra eső fizetési kötelezettség.

A tulajdonosok tájékoztatása szerint március végével a Homokhátsági Hulladékgazdálkodási Kft. nem közszolgáltatási tevékenységeit a társaságról letisztítják. Az így létrejövő tiszta profilú Kft. könyvvizsgálói áttekintését a vevők számára lehetővé teszik. Április végére mind a társulás létrehozása, mind a Kft. átvilágítása megtörténik, így az április végi testületi üléseken az érintett önkormányzatok döntenek a társulás alapító okiratáról. 
Az így létrejött társulás ezután megteheti ajánlatát az üzletrészvásárlásra, mely május végéig létrejöhet az ezt lezáró tulajdonosi, illetve társulási megállapodás aláírásával. Az üzletrészvásárlást követően július 1-től az önkormányzat többségi tulajdonában lévő társaság a hatályos jogszabályi előírásoknak megfelelve működhet tovább.

Az 51%-os üzletrész, szolgáltató által közölt eladási ára legalább 70 millió Forint, mely összeget a társulásban részt vevő önkormányzatok biztosítanák az alábbi táblázatban feltüntetettek alapján. Természetesen az alábbi összegek tájékoztató jellegűek, mivel az a társulásban ténylegesen résztvevő önkormányzatok számának a függvénye.

	Település neve
	Lakosságszám (fő)*
	Részesedés a társulásban
	Lakosságszám arányában fizetendő összeg (vételár 
ezer Ft-ban)

	Bócsa
	1830
	1,96%
	1370

	Csólyospálos
	1658
	1,77%
	1241

	Harkakötöny
	934
	1,00%
	699

	Imrehegy
	694
	0,74%
	519

	Jánoshalma
	8937
	9,56%
	6689

	Kecel
	8687
	9,29%
	6502

	Kéleshalom
	424
	0,45%
	317

	Kiskőrös
	14259
	15,25%
	10672

	Kiskunhalas
	28427
	30,39%
	21276

	Kiskunmajsa
	11766
	12,58%
	8806

	Kömpöc
	698
	0,75%
	522

	Kunfehértó
	2014
	2,15%
	1507

	Pirtó
	941
	1,01%
	704

	Soltvadkert
	7433
	7,95%
	5563

	Szank
	2370
	2,53%
	1774

	Tázlár
	1702
	1,82%
	1274

	Zsana
	752
	0,80%
	563

	
	93526
	100 %
	70000






*Forrás: KSH Magyarország helységnévtára 2012. /www.ksh.hu

A 82 település korábban meghozott konzorciumi, társulási és egyéb megállapodásai a többségi tulajdonrész vársárlás következtében nem módosulnak. Fontos hangsúlyozni, hogy azon településen, amely szűkös anyagi lehetőségeinek a figyelembe vétele mellett nem kíván a társulásban részt venni, ott nem változik meg a közszolgáltatás ellátása, az a már megszokott formában és rendben folyik tovább, hiszen az üzletrészvásárlás a korábban megkötött közszolgáltatási szerződésben foglalt kötelezettségeket és jogokat nem érinti. 

A társuló önkormányzatok arányosan viselik az üzletrészvásárlás előkészítésének költségeit (társulás bejegyzése, könyvvizsgáló, ügyvéd megbízása, stb.). A feladatok előkészítése, ill. a társulás majdani működtetése érdekében célszerű gesztor önkormányzatként Kiskunhalas Város Önkormányzatának megállapítása, mellyel a társulás ügyintézésének helye a hatályos jogszabályok szerint a Kiskunhalasi Közös Önkormányzati Hivatal lesz. 
A jövőbeni működés során figyelembe veendő, hogy az önkormányzatoknak, a kisebbségi tulajdonossal egyetemlegesen veszteségpótlási kötelezettsége is jelentkezhet, tekintettel a közszolgáltatás ellátásához (szolgáltatási díj meg nem fizetéséből eredő kintlévőségek), és a konzorcionális - társulási rendszerhez köthető költségekre (a vagyonkezelési szerződésben vállalt és a szolgáltatót terhelő bérleti díj fizetési kötelezettség, amely a rendszerben felvett hitelek finanszírozását, a fejlesztéseket és azok fenntartását szolgáló kötelezettségként jelentkezik) valamint a szolgáltatási díjak központi/állami meghatározására egyéb, jogszabályban nevesített költségekre. Szolgáltató előzetes tájékoztatása alapján, a lakosság és a vállalkozások számára végzett szolgáltatási feladatok összesített bevételi és kiadási oldala ekvivalens, így ha az önkormányzatokon, szolgáltatón kívül álló ok (jelentős jogszabályváltozás, stb.) nem következik be, úgy feltételezhető a minimális mértékű veszteségpótlási kötelezettség.
Javaslom, hogy a Képviselő-testület a határozat-tervezetben foglaltak szerint döntsön.

Kiskőrös, 2013. március 26.

Domonyi László sk.

polgármester

HATÁROZAT-TERVEZET
1.   Kiskőrös Város Képviselő-testülete, mint a Kiskunhalasi Regionális Hulladékkezelő Központ gyűjtőkörzetéhez tartozó település támogatja, a hulladékról szóló 2012. évi CLXXXV. törvényben foglalt, a közszolgáltatási feladatellátás jogszabályi feltételeinek teljesítéséhez kötődő, a Homokhátsági Hulladékgazdálkodási Kft. többségi önkormányzati tulajdonba kerülése érdekében szükséges önkormányzati társulás megalakítását.

2.   A Képviselő-testület vállalja a többségi önkormányzati tulajdonrész vásárlásának lakosságszám arányos, megállapodásban rögzített ütemezésű megfizetését.

3.   A Képviselő-testülete megbízza Kiskunhalas Város Önkormányzatát a társulás megalakítás és az üzletrészvásárlás előkészítésének gesztori feladataival, a kapcsolódó költségek lakosságszám arányos viselése mellett. 

4.   A Képviselő-testülete felhatalmazza Domonyi László polgármestert, a társulási megállapodás megkötéséhez és a tulajdonszerzéshez kapcsolódó egyeztetések és tárgyalások lefolytatására. 
Felelős: polgármester
Határidő: azonnal

